国子丞厅连理树赋
王履贞 (Tang)
灵台崇崇兮洞轇轕以绵延。中有珍木兮郁森森以芊芊。始殊形以分耸。终共理而连拳。始信德以被物。初应圣而效焉。且学为教原。丞为纠局。生于学者。表王化之大同。植于厅者。知官政而无曲。亦所以据于德而远于俗也。乐我皇道。彰我圣年。谓为交柯。乃寻本而无末。谓为别干。能已离而复连。依君仁义之圃。对君翰墨之筵。俾为我师者。如斯木之一德。为我曹者。如斯木之相全。故瑞不虚然。从化而止。化不在远。行之由已。有善必应。讵云草木之无知。惟德是亲。奚问阴阳之至理。可以载美青史。可以表庆皇家。人各有心。我则合而为一。物曲有利。我则不避其邪。夫如是。则造化之理易寻。天地之情可测。顺之则生瑞。逆之则成慝。故曰祸淫湎。福正直。谅物情之效祥。由人君之布德。故得托根讲肄之宇。垂阴夫子之墙。杂庭槐以为列。偶仙杏而成行。逢圣而生。匪由乎日月以翼。取端为宝。孰尚夫金玉其相。所谓光乎泰阶。允臻灵贶。不然者。则徒闻其说。孰究其状。至矣哉。观一树之攸同。知四夷之内向。